b'\n_START_ARTICLE_\nMara Kralj\n_START_SECTION_\n\xc5\xbdivljenje\n_START_PARAGRAPH_\nMara Kralj, h\xc4\x8di glasbenika Karla Jeraja in pesnice Vide Jerajeve, leta 1928 poro\xc4\x8dena s slikarjem Tonetom Kraljem je do poroke \xc5\xa1tudirala na kerami\xc4\x8dnem oddelku Srednje tehni\xc5\xa1ke \xc5\xa1ole v Ljubljani (1925\xe2\x80\x931928) pod vodstvom Franceta Kralja. Na mednarodni razstavi cerkvene umetnosti v Antwerpenu 1930 je dosegla priznanje. V domovini je prvi\xc4\x8d razstavljala 1931 na spomladanskem velesejmu v Ljubljani svoja dela v keramiki in slikanju na svilo. V keramiki je izdelovala kolorirano plastiko, reliefno in okroglo, tudi figuralno, ter slikala na kerami\xc4\x8dnih plo\xc5\xa1\xc4\x8dah.\n_START_SECTION_\nDelo\n_START_PARAGRAPH_\nV slikarstvu se je izpopolnjevala v Parizu in Italiji, v oblikovanju filmskih lutk pa v Pragi. Od leta 1947 je delala kot maskerka pri Triglav filmu, od 1952 do 1959 kot oblikovalka lutk v Lutkovnem gledali\xc5\xa1\xc4\x8du Ljubljana. Sodelovala je pri ve\xc4\x8d lutkovnih filmih in izdelala prve mimi\xc4\x8dne lutke za serijo Butalci (1962). Lutke odlikujeta blaga ironi\xc4\x8dna stilizacija, v izrazu posneta po ljudskih posebne\xc5\xbeih. V okviru Mestnega lutkovnega gledali\xc5\xa1\xc4\x8da Ljubljana je sodelovala kot oblikovalka lutk za enajst predstav (prva - Niko Kuret: Obuti ma\xc4\x8dek (1953), nato Frane Mil\xc4\x8dinski - Je\xc5\xbeek: Zvezdica zaspanka (1955); Oscar Wilde: Sre\xc4\x8dni princ, idr., zadnja predstava, po kateri se je upokojila, pa je bil Ostr\xc5\xbeek (1959), s katero je gledali\xc5\xa1\xc4\x8de leta 1960 gostovalo po Zahodni Nem\xc4\x8diji)._NEWLINE_Kot slikarka se je zgledovala pri ekspresionistih, v zgodnjem obdobju se odlikovala s slikami na svili, pozneje pa z nadrealisti\xc4\x8dnimi slikami kompozicij lutkovnih skeletov. Ukvarjala se je tudi z malo plastiko in ilustracijami. Zlasti pa je znana kot portretistka.'